僧首然師院北軒觀牡丹
作者：釋道潜
朝代：宋

paragraphs: 鳥聲鳴春春漸融，千花萬草爭春工。
紛紛桃李自繚亂，牡丹得體能從容。
琱欄玉砌昇曉日，輕烟薄霧初冥蒙。
深紅淺紫忽爛熳，如以蜀錦羅庭中。
姚黄貴極未易睹，綠葉遮護藏深叢。
露華膏沐披正色，肯事夭冶分纖穠。
從來品目壓天下，百卉羞澀莫敢同。
清浄老禪根道妙，即此幻色談真空。
上人封植匪玩好，庶敬先烈存遺風。
遨芳公子應未耳，且樂樽俎怡歌鍾。